钦定古今图书集成/明伦汇编/官常典/第759卷 > 何刚
## 钦定古今图书集成/明伦汇编/官常典/第759卷 > 何刚

按《明外史史可法传》：“刚字悫人，上海人。崇祯三年举
于乡。见海内大乱，日讲求济世事，好交天下豪俊。与
东阳许都善，语之曰：‘子所居天下精兵处，盍练一旅
以待用’。都诺而去。十七年正月，疏陈选练灭贼诸策，
帝褒纳之。又言：‘国家设制科，立资格，以约束天下豪
杰，此所以弭乱，非所以戡乱也。今日救生民，匡君国，
莫急于治兵。愿陛下亲简强壮英敏之士，命知兵大
臣教习之，日讲韬钤，练筋骨，拓胆智。陛下时召试，俟
实学既成，特优其秩，寄以兵柄，必能建奇功，当一面。
臣读戚继光书，数言义乌、东阳兵可用。诚得召募数
千，加之训练，准继光遗法，分布河南郡县，大寇可平’。”
因荐都及钱塘进士姚奇，引桐城诸生周岐、陕西诸
生刘湘客、绛州举人韩霖。帝壮其言，即擢刚职方主
事，募兵金华。而都已作乱，前死霖亦为贼用。刚不知，
故并荐之。刚甫出都，都城即陷，驰还其乡。先是，贼逼
京师，刚友陈子龙、夏允彝将联海舟达天津为缓急，
用募卒二千人。至是令刚统率。及子龙入为兵科，言
“防江莫如水师，更乞广行召募，委刚训练。”从之。马士
英当国，置疆事不问。刚上疏言：“臣请陛下三年之内，
宫室不必修，百官礼乐不必备，惟日求天下奇才，俾
智谋者决策，廉明者理财，勇猛者御敌。爵禄赏赉不
出此三者，然后国富兵强，大敌可服。若以骄悍之将
驭无制之兵，空言恢复，是却行而求前也。优游岁月，
润色偏安，锢豪杰于草间，迫枭雄为盗贼，是株守以
待尽也。惟庙堂不以浮文取士，而以实绩课人，则真
才皆为国用，而议论亦省矣。分遣使者罗草泽英豪，
得才多者受上赏，则枭杰皆毕命封疆，而盗魁亦鲜
矣。东南人满，宜徙之江北。或赐爵，或赎罪，则豪右皆
尽力农事，而军饷亦充矣。”时不能用。寻进本司员外
郎，以其兵隶史可法。可法大喜，刚亦以遇知己，誓同
生死。士英恶可法，并恶刚，出为遵义知府。可法垂涕
曰：“子去，吾更谁仗？”刚亦泣曰：“刚誓与此城存亡，安敢
违公！”逾月而扬州被围，佐可法拒守。城破，投井死。